10. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 4414/Ι.232 της 22/25 Σεπτ. 1950  (ΦΕΚ Β΄ 162) Περί υποχρεωτικής ασφαλίσεως εις Ι.Κ.Α. κατά της ασθενείας των συνταξιούχων α)του Ταμείου Συντάξεων Προσωπικού Σιδ/μων Αττικής και β)του Ταμείου Ασφαλίσεως Τυπογράφων και Μισθωτών Γραφικών Τεχνών. Έχοντες υπ’ όψει: 1)Τας διατάξεις της παρ. 3 του άρθρ. 4 του Α.Ν. 1022/1946. 2)Γνώμην του Διοικ. Συμβουλίου του Ιδρύματος Κοινωνικών Ασφαλίσεων, διατυπωθείσαν εν τη υπ’ αριθ. 82/10-7-50 αποφάσει αυτού και υποβληθείσαν ημίν δια της υπ’ αριθ. 24440/3339/7-8-50 αναφοράς της Γενικής Δ/νσεως του Ι.Κ.Α., αποφασίζομεν: Άρθρ.1.-Ασφαλίζονται υποχρεωτικώς εις το Ι.Κ.Α. κατά της Ασθενείας πάντες οι πάσης φύσεως συνταξιούχοι α)του Ταμείου Συντάξεων Προσωπικού Σιδ/μων Αττικής και β)του Ταμείου Ασφαλίσεως Τυπογράφων και Μισθωτών Γραφικών Τεχνών, εφ’ όσον ούτοι διαμένουσιν εντός Κέντρου Ασφαλίσεως κατά τας διατάξεις της νομοθεσίας του Ι.Κ.Α. υπό τους κάτωθι όρους και προϋποθέσεις: Χρόνος ενάρξεως της ασφαλίσεως ορίζεται η 1η Αυγ. 1950. Εισφοραί Άρθρ.2.-1)Το ποσοστόν της ασφαλιστικής εισφοράς δι’ έκαστον συνταξιούχον ορίζεται ίσον προς 5% επί της εις αυτόν καταβαλλομένης συντάξεως, μεθ’ απάντων των επιδομάτων, προσαυξήσεων κλπ. 2)Υπόχρεος δια την καταβολήν εις το Ι.Κ.Α. των εισφορών είναι ο συνταξιοδοτών ασφαλ. Οργανισμός όστις υποχρεούται καθ’ εκάστην μηνιαίαν πληρωμήν συντάξεων να παρακρατή τα αναλογούντα εις την ασφαλιστικήν εισφοράν ποσά και να καταθέτη ταύτα εις τα αρμόδια κατά τόπους Υπ/ματα του Ι.Κ.Α.  3)Χρόνος καταβολής εισφορών ορίζεται η πρώτη εβδομάς εκάστου μηνός δι’ ολόκληρον τον μήνα. 4)Εισφοραί μη καταβληθείσαι εντός της προθεσμίας ταύτης επιβαρύνονται δια προσθέτου τέλους συμφώνως προς τας διατάξεις του άρθρ. 23 Νόμ. 6298/34 ως ετροποποιήθη μεταγενεστέρως. Τα πρόσθετα τέλη βαρύνουν τον καθυστερούντα την καταβολήν των εισφορών ασφαλιστικόν οργανισμόν. 5)Εις τους ασφαλιζομένους κατά τ’ ανωτέρω συνταξιούχους παρέχεται παρά του Ι.Κ.Α. ειδικόν βιβλιάριον, ενώ δέον να γίνωνται παρά του συνταξιοδοτούντος οργανισμού αι σχετικαί εγγραφαί καταβολής εισφορών ή εφ’ όσον ήθελε ζητηθή παρά του Ι.Κ.Α. η επικόλλησις εν αυτώ ασφαλιστικών ενσήμων. Παροχαί Άρθρ.3.-1)Το Ι.Κ.Α. υποχρεούται όπως παρέχη εις τον κατά το άρθρ. 1 ασφαλιζόμενον συνταξιούχον ως και τα κατά το άρθρ. 32 του Νόμ. 6298/34 μέλη οικογενείας του λόγω γήρατος ή αναπηρίας συνταξιούχου, απάσας τας εις τους ιδίου αυτού συνταξιούχους της αντιστοίχου κατηγορίας χορηγουμένας κατά Νόμον παροχάς ασθενείας και υπ’ ας προϋποθέσεις, καθ’ ην διαδικασίαν και εις ην έκτασιν παρέχονται αύται. 2)Εις περίπτωσιν εκ των καταστατικών διατάξεων του συνταξιοδοτούντος τον ως άνω ασφαλιζόμενον παρά τω Ι.Κ.Α. συνταξιούχον οργανισμού, προβλέπεται η χορήγησις παροχής τινός εκ των εν τη παρ. 1 του παρόντος άρθρου οριζομένων, αύτη δεν καταβάλλεται υπό του Ι.Κ.Α. 3)Η υποχρέωσις του Ιδρύματος δια την χορήγησιν των κατά τ’ ανωτέρω παροχών άρχεται από της κατά το άρθρ. 1 της παρούσης ενάρξεως της ασφαλίσεως και λήγει κατά τα δια τους συνταξιούχους του Ι.Κ.Α. ισχύοντα. Άρθρ.4.-Εφ’ όσον δεν ορίζεται άλλως δια της παρούσης, ισχύουν δια την πραγμάτωσιν της ασφαλίσεως των εν άρθρ. 1 προσώπων αι σχετικαί διατάξεις της νομοθεσίας του Ι.Κ.Α. 